Christian Friis Bach (RV), 2023-02-09:
Tak for det, og tak til hr. Peder Hvelplund for, at jeg måtte komme lidt frem i køen.
I Radikale Venstre tror vi på idéen om, at alle mennesker er født frie og lige i værdighed og rettigheder, og det er det filosofiske og juridiske fundament for alt, hvad vi tror på, og for det samfund, som vi har skabt, og det er artikel 1 i menneskerettighedserklæringen.
Alle mennesker har inde i sig præcis den samme værdighed, uanset hvem de er, og hvad de tror på, hvor de kommer fra, hvem de elsker, eller hvor meget de tjener, og derfor kan og skal vi tildele dem de samme rettigheder, og vi skal behandle dem med respekt.
Den måde, vi behandler sagerne om indfødsret på, lever ikke op til de grundlæggende principper.
Det er et problem for vores retssamfund, at vi har mennesker, som lever op til kriterierne, men som bliver stemt ned i Indfødsretsudvalget, uden at de nogen sinde får en begrundelse, og uden at de har nogen form for retssikkerhed.
Når medlemmerne af Indfødsretsudvalget bag lukkede døre siger ja eller nej til sager, hvor der bliver bedt om dispensation, så strider den lukkede proces mod de selv samme grundlæggende danske retsprincipper, og afgørelserne indeholder ikke begrundelser eller en objektiv individuel vurdering, der er ingen gennemsigtighed, og ansøgeren har ingen mulighed for at komme med gensvar eller påklage afgørelsen, og det er forkert.
Et af de problematiske områder – og det er netop blevet påpeget af DIGNITY og Danske Handicaporganisationer – er ansøgere med alvorlige handicap og kroniske sygdomme.
For mennesker med ptsd – det er ofte flygtninge med traumer fra krig, flugt og tortur – er et dansk statsborgerskab stort set uopnåeligt, og hvor det tidligere var langt de fleste ansøgere med langvarige funktionsnedsættelser, som fik dispensation fra Indfødsretsudvalget, så er det nu kun ganske få.
Der er meget, der tyder på, at vi kommer i strid med handicapkonventionen, og at den bliver overtrådt.
Radikale Venstre ønsker at fjerne disse sager fra Indfødsretsudvalget og flytte dem til Udlændinge- og Integrationsministeriets sagsbehandlere, som herefter kan afgøre dispensationsansøgningerne på et sagligt grundlag og ud fra fast definerede betingelser.
Det er principielt også i modstrid med de værdier, vi står for og kæmper for, at vi deler ansøgninger op efter, hvor man kommer fra, og åbner op for, at der netop kan skelnes og skilles efter, hvor man er født eller hvor man kommer fra, og det kan også, hvis det sker, være i strid med statsborgerretskonventionens artikel 5, som slår fast, at en kontraherende stats regler vedrørende statsborgerskabsret ikke må indeholde forskelle eller praksis, der indebærer, at der sker forskelsbehandling på grund af køn, religion, race, hudfarve, national eller etnisk oprindelse.
Til slut vil jeg gentage, at vi mener, at unge mennesker, som er født og opvokset i Danmark, som har knoklet for at uddanne sig, og som ikke har begået kriminalitet, skal have et statsborgerskab i 18-årsfødselsdagsgave.
Når det er sagt, støtter vi det lovforslag, som ligger på bordet, og jeg vil endnu en gang sige varmt tillykke til jer, der får statsborgerskab og stemmeret.
Tak, fordi I har valgt at blive en del af Danmark, stort tillykke!